Άρθουρ Κέσλερ

Ο Άρθουρ Κέσλερ (Arthur Koestler, 5 Σεπτεμβρίου 1905 – 1 Μαρτίου 1983) ήταν Ούγγρος συγγραφέας εβραϊκής καταγωγής.

Βιογραφία
Μέχρι το 1940 έζησε στη Βουδαπέστη, τη Βιέννη (στο Πανεπιστήμιο της οποίας φοίτησε), την Παλαιστίνη, το Παρίσι και το Βερολίνο. Ασχολήθηκε μετά με τη δημοσιογραφία και πήγε στην Ισπανία ως ανταποκριτής της News Chronicle, όπου και φυλακίστηκε από τις δυνάμεις του Φράνκο. Την εμπειρία του αυτή περιγράφει στο βιβλίο του Ισπανική Διαθήκη.

Μέλος του Κομμουνιστικού Κόμματος Γερμανίας από το 1931, αποποιήθηκε την ιδιότητα αυτή στα τέλη του 1938, μετά τις εμπειρίες που είχε και ειδικά μετά τις Δίκες της Μόσχας.

Το 1940, ύστερα από πολλές περιπέτειες, εγκαταστάθηκε στην Αγγλία και το 1941 εκδόθηκε το γνωστότερο βιβλίο του Darkness at Noon (ελληνικός τίτλος: Το Μηδέν και το άπειρο), όπου εξιστορεί τον απηνή διωγμό και τη διάλυση των αυταπατών ενός παλιού Μπολσεβίκου, που ομολογεί τελικά εγκλήματα που δεν διέπραξε. Με το ίδιο πνεύμα είναι γραμμένη και η συλλογή δοκιμίων του Ο Κομισσάριος και ο Γιόγκι (1945) και η συνεισφορά του στο βιβλίο πρώην κομμουνιστών Ο Θεός που απέτυχε.

Έγραψε επίσης (στα Αγγλικά μετά το 1940) αυτοβιογραφικά έργα, την Πράξη της Δημιουργίας, μιαν εξέταση των παραγόντων της επιστημονικής και καλλιτεχνικής παραγωγής, τον Λωτό και το ρομπότ, μιαν ανάλυση του μυστικισμού της Ανατολής, και την Δέκατη Τρίτη Φυλή, μια μελέτη για την καταγωγή των Εβραίων, όπου υποστήριξε ότι οι Εβραίοι της Ανατολικής Ευρώπης (Ασκενάζι) δεν προέρχονταν από τον βιβλικό λαό αλλά από τους Χαζάρους, μια τουρκική φυλή του Καυκάσου.

Τον Μάρτιο του 1983 ο Κέσλερ (που υπέφερε από λευχαιμία και τη νόσο του Πάρκινσον, και ήταν κηρυγμένος οπαδός της ευθανασίας) και η γυναίκα του Σύνθια αυτοκτόνησαν.

Επιλογή έργων 
Μυθιστορήματα
 The Gladiators (Οι Μονομάχοι, 1939, στην Ουγγρική)
 Darkness at Noon (Σκοτάδι το μεσημέρι, 1940)
—μτφ. Αλέξανδρος Κοτζιάς, ως Το Μηδέν και το Άπειρο (εκδ. «Γαλαξίας»)
 Arrival and Departure (Άφιξη και αναχώρηση, 1943)
—μτφ. Τάκης Μενδράκος (εκδ. "ΒΙΠΕΡ")
 Thieves in the Night (Κλέφτες μέσα στη νύχτα, 1946)
 The Call-Girls (1972)

Αυτοβιογραφικά
 Spanish Testament (Ισπανική Διαθήκη, 1937)
—μτφ. Αλίκη Βρανά (εκδ. "Άγκυρα")
 Scum of the Earth (Σκουπίδια της γης, 1941)
 Dialogue with Death (Διάλογος με τον θάνατο, 1942)
 Arrow In The Blue (Βέλος μέσα στο γαλάζιο, 1952)
 The Invisible Writing (Η αόρατη γραφή, 1954)
 
Δοκίμια και μελέτες
 Von weissen Nächten und roten Tagen (Λευκές νύχτες και κόκκινες μέρες, 1934, εντυπώσεις από τα ταξίδια του στηνΣοβιετική Ένωση) 
 The Yogi and the Commissar and other essays (Ο κομμισάριος και ο γιόγκι και άλλα δοκίμια, 1945)
—μτφ. (:) (εκδ. "Γαλαξίας")
 The Challenge of our Time (Η πρόκληση των καιρών μας, 1949)
 Promise and Fulfilment: Palestine 1917–1949 (Υπόσχεση και εκπλήρωση : Παλαιστίνη 1917-1949, 1949)
 The Lotus and the Robot (Ο λωτός και το ρομπότ, 1960, ταξιδιωτικές εντυπώσεις από Ινδία και Ιαπωνία και σκέψεις για την Ανατολή και την Δύση)
 The Act of Creation (Πράξη της Δημιουργίας, 1964)
 The Roots of Coincidence (Οι ρίζες της σύμπτωσης, 1972)
 The Heel of Achilles (Η Αχίλλειος πτέρνα, 1974, δοκίμια)
 The Thirteenth Tribe: The Khazar Empire and Its Heritage (Η Δέκατη Τρίτη Φυλή: Η αυτοκρατορία των Χαζάρων και η κληρονομία της, 1976)
—μτφ. Γιώργος Σαραφιανός (εκδ. "Χατζηνικολή" 1978)

Παραπομπές

Εξωτερικοί σύνδεσμοι 
 

Ούγγροι συγγραφείς
Χαζαρικές σπουδές
Βρετανοί αυτοβιογράφοι
Αυτόχειρες